別贈陳新叔弟
作者：趙孟堅
朝代：宋

paragraphs: 神靈造天極，仁深祚綿遠。
光堯渡江初，屬族扶日輦。
南來逾百年，瓜瓞載繁衍。
開江一枝燈，海濱發長燄。
紹興庚辰第，伯祖維創見。
自此燈燈續，儒科已累踐。
姪也幼則孤，門戶中屯蹇。
執編青衿後，浪策禮部選。
有叔行派親，隔驀此異閈。
天都邂逅初，覿面苦恨晚。
爲言起家難，銖積勤靡倦。
相從忽問勞，把臂互驚嘆。
霅城每頻過，訪我李曹掾。
及茲脫選海，幾擬謝深眷。
三年在奔波，留滯顔色靦。
扁舟此經從，相見笑而莞。
排日羅酒漿，延顧禮既腆。
所欣廷蘭秀，一一莫可揀。
讀書固有獲，而况多積善。
竇桂未足誇，王槐定應顯。
願言闡宏規，涵肆觀文典。
士業止科名，耕耨工亦淺。
胸中澆萬卷，落筆自精悍。
何當它年來，大雅見文憲。
功名固懸命，立志毋狹褊。
微言勿謂迂，聊作友于勉。